Na podlagi določil 32. in 35. člena Zakona o gospodarskih javnih službah (Uradni list RS, št. 32/1993, 30/1998, 127/2006-ZJZP, 38/2010-ZUKN, 57/2011) 4. člena Odloka o načinu opravljanja gospodarske javne službe rednega vzdrževanja občinskih javnih cest v Občini Črna na Koroškem ( Uradno glasilo št. 29/2018)in 17. člena Statuta Občine Črna na Koroškem (Uradno glasilo št. 12/2017, 59/2017), je Občinski svet Občine Črna na Koroškem na……. seji dne . ………….. sprejel

**Odlok**

**o predmetu in pogojih za dodelitev koncesije za opravljanje lokalne gospodarske javne službe rednega in investicijskega vzdrževanja ter novogradnje občinskih javnih cest v Občini Črna na Koroškem**

**I. Splošne določbe**

1. **člen**

**(vsebina odloka)**

(1) S tem odlokom, kot koncesijskim aktom, se določijo predmet in pogoji opravljanja obvezne lokalne gospodarske javne službe rednega in investicijskega vzdrževanja ter novogradnje občinskih javnih cest v Občini Črna na Koroškem (v nadaljevanju: občina)

(2) S tem odlokom se določijo:

* dejavnosti, ki so predmet javne službe,
* območje izvajanja javne službe, uporabnike ter razmerja do uporabnikov,
* pogoji, ki jih mora izpolnjevati koncesionar,
* javna pooblastila koncesionarju,
* splošni pogoji za izvajanje javne službe in za uporabo javnih dobrin, ki se z njo zagotavljajo,
* vrsta in obseg monopola ali način njegovega preprečevanja,
* začetek in čas trajanja koncesije,
* viri financiranja javne službe,
* način plačila koncesionarja,
* nadzor nad izvajanjem javne službe,
* prenehanje koncesijskega razmerja,
* organ, ki opravi izbor koncesionarja,
* organ, pooblaščen za sklenitev koncesijske pogodbe in
* druge sestavine, potrebne za določitev in izvajanje javne službe.

1. **člen**

**(uporaba izrazov)**

V odloku uporabljeni izrazi v slovnični obliki za moški spol se uporabljajo kot nevtralni za ženski in moški spol.

**II. Predmet javne službe**

1. **člen**

**(storitve, ki so predmet javne službe)**

(1) Javna služba po tem odloku obsega naslednje storitve:

* redno letno in zimsko vzdrževanje občinskih javnih cest,
* investicijsko vzdrževanje občinskih javnih cest ,
* novogradnjo občinskih javnih cest v skladu s programom izgradnje.

(2)Redno vzdrževanje javnih cest obsega vzdrževalna dela za ohranjanje javnih cest v stanju, ki zagotavlja varnost in prevoznost javnih cest, nadzor nad stanjem javnih cest in cestnega sveta ter vzpostavitev prevoznosti cest ob naravnih in drugih nesrečah (v nadaljevanju: redno vzdrževanje javnih cest).

(3) Investicijsko vzdrževanje občinskih javnih cest obsega obnovitvena dela na javnih cestah.

(4) Novogradnja občinskih javnih cest obsega gradnjo cest po posebnem programu.

**III. Območje izvajanja javne službe, uporabniki ter razmerja do uporabnikov**

1. **člen**

**(območje izvajanja javne službe)**

Dejavnost javne službe se kot koncesionirana dejavnost izvaja na celotnem območju občine .

1. **člen**

**(uporabniki ter razmerja do uporabnikov)**

Občinske javne ceste in druge prometne površine so prometne površine, ki so splošnega pomena za promet in jih lahko vsak prosto uporablja na način in pod pogoji, določenimi s predpisi, ki urejajo ceste, in pravili cestnega prometa.

**IV. Pogoji, ki jih mora izpolnjevati koncesionar**

1. **člen**

**(pogoji)**

(1) Koncesionar je lahko fizična ali pravna oseba, če izpolnjuje pogoje za opravljanje dejavnosti, ki je predmet koncesionirane gospodarske javne službe. Koncesionar je lahko tudi tuja oseba, če zakon ne določa drugače.

(2) Pogoji, ki jih mora izpolnjevati koncesionar za opravljanje dejavnosti, ki je predmet koncesionirane gospodarske javne službe so:

* da je registriran za opravljanje dejavnosti, ki je predmet javne službe,
* da je organizacijsko, kadrovsko in tehnično usposobljen za izvajanje javne službe,
* da razpolaga s tehničnimi sredstvi za izvajanje javne službe,
* da je finančno sposoben izvesti investicijsko vzdrževalna dela in novogradnjo cest po programu,
* da ima ustrezna dovoljenja za izvajanje dejavnosti, če so z zakonom predpisana.

(3) Koncesionar mora za podelitev koncesije koncedentu predložiti:

* izvedbeni program rednega vzdrževanja občinskih javnih cest in drugih prometnih površin v občini z oceno stroškov,
* izvedbeni program izvajanja zimske službe z oceno stroškov,
* izvedbeni program obnovitvenih del in novogradnje občinskih javnih cest.

**V. Javna pooblastila koncesionarju**

1. **člen**

**(javno pooblastilo)**

Izvajalec javne službe v okviru storitev javne službe opravlja strokovno-tehnične, organizacijske in razvojne naloge javne službe, ki se nanašajo na:

* razvoj, načrtovanje in pospeševanje dejavnosti javne službe,
* investicijsko načrtovanje in gospodarjenje z objekti in napravami, potrebnimi za izvajanje dejavnosti javne službe.

**VI. Splošni pogoji za izvajanje javne službe**

1. **člen**

**(splošni pogoji za izvajanje javne službe)**

(1) Koncesionar izvaja javno službo v skladu z zakonom, ki ureja področje cest in zakonom, ki ureja področje varnosti cestnega prometa ter podzakonskimi akti sprejetimi na njuni podlagi.

(2) V zvezi z izvajanjem javne službe prevzame koncesionar večino tveganj, kar se podrobneje uredi s koncesijsko pogodbo. Koncesionar prevzame odgovornost za stalno prevoznost cest.

**VII. Obseg monopola**

1. **člen**

**(obseg monopola)**

(1) Koncesija za opravljanje dejavnosti javne službe iz prvega člena tega odloka na celotnem območju občine se podeli enemu koncesionarju.

(2) Koncesionar pridobi posebno in izključno pravico za izvajanje dejavnosti javne službe na celotnem območju iz 1. člena tega odloka.

**VIII. Začetek in čas trajanja koncesije**

1. **člen**

**(začetek koncesije)**

Koncesijsko razmerje se začne s podpisom koncesijske pogodbe.

1. **člen**

**(trajanje koncesije)**

Koncesija se podeli za obdobje 15 let.

**IX. Viri financiranja javne službe**

1. **člen**

**(viri financiranja javne službe)**

Koncesionar pridobiva sredstva za opravljanje javne službe iz proračuna občine in iz drugih virov.

**X. Nadzor nad izvajanjem gospodarske javne službe**

1. **člen**

**(nadzor)**

(1) Nadzor nad izvajanjem koncesije izvajata občinska uprava in občinski svet.

(2) Nadzor nad zakonitostjo dela koncesionarja izvršuje občinska uprava.

**XI. Prenehanje koncesijskega razmerja**

1. **člen**

**(prenehanje koncesijskega razmerja)**

Koncesijsko razmerje preneha:

* s prenehanjem koncesijske pogodbe,
* z odkupom koncesije,
* z odvzemom koncesije,
* s prevzemom javne službe v režijo,
* v drugih primerih določenih s koncesijsko pogodbo.

1. **člen**

**(prenehanje koncesijske pogodbe)**

(1) Koncesijska pogodba preneha:

* po preteku časa, za katerega je bila sklenjena,
* z odpovedjo,
* z razdrtjem.

(2) Razlogi in pogoji za odpoved in razdrtje pogodbe ter druge medsebojne pravice in obveznosti ob odpovedi oziroma razdrtju pogodbe se določijo v koncesijski pogodbi.

1. **člen**

**(odkup koncesije)**

(1) Z odkupom koncesije preneha koncesijsko razmerje tako, da koncesionar preneha opravljati dejavnost javne službe pred potekom časa trajanja koncesije, koncedent pa v določenem obsegu prevzame objekte in naprave, ki jih je koncesionar zgradil ali pridobil za namen izvajanja dejavnosti javne službe.

(2) Način, obseg in pogoji odkupa koncesije se določijo v koncesijski pogodbi.

1. **člen**

**(odvzem koncesije)**

(1) Koncedent odvzame koncesijo koncesionarju ne glede na določila koncesijske pogodbe:

* če ne začne z izvajanjem dejavnosti javne službe v za to določenem roku,
* če je v javnem interesu, da se dejavnost preneha izvajati kot gospodarska javna služba ali kot koncesionirana gospodarska javna služba,
* če dejavnosti ne izvaja redno, strokovno in pravočasno, skratka tako, da je so povzročene motnje v izvajanju dejavnosti,
* če dejavnosti ne izvaja v skladu s predpisi, standardi in navodili koncedenta,
* zaradi ponovljenih in dokazanih grobih kršitev predpisov in določil koncesijske pogodbe,
* če koncesionar kot fizična ali pravna oseba preneha obstajati.

(2) Koncedent mora koncesionarju, pred odvzemom koncesije, dati primeren rok za odpravo kršitev iz tretje, četrte in pete alinee prvega odstavka tega člena.

(3) V primeru odvzema koncesije v skladu z drugo alinejo prvega odstavka tega člena ima koncesionar pravico do odškodnine v skladu z določili zakona, ki ureja področje gospodarskih javnih služb.

1. **člen**

**(prevzem javne službe v režijo)**

(1) Koncedent lahko prevzamejo javno službo v režijo.

(2) Pogoji in način prevzema se določijo v koncesijski pogodbi.

**XII. Način podelitve koncesije**

1. **člen**

**(javni razpis)**

(1) Koncedent pridobiva koncesionarje na podlagi javnega razpisa.

(2) Javni razpis se objavi v Uradnem listu Republike Slovenije in na spletnih straneh Občine Črna na Koroškem.

1. **člen**

**(oblika in postopek javnega razpisa)**

(1) Javni razpis se opravi po določbah tega koncesijskega akta, v skladu z določili zakona, ki ureja področje gospodarskih javnih služb.

(2) Javni razpis je veljaven, če se nanj prijavi vsaj en ponudnik, ki izpolnjuje s tem koncesijskim aktom določene pogoje.

(3) Če javni razpis ni uspel, se lahko ponovi.

1. **člen**

**(vsebina javnega razpisa)**

(1) Vsebina javnega razpisa se določi ob smiselni uporabi zakona, ki ureja področje o javno-zasebnem partnerstvu.

(2) Javni razpis mora ob vsebini iz prejšnjega odstavka tega člena vsebovati tudi pogoje, ki jih mora izpolnjevati koncesionar in so določeni v 6. členu tega odloka.

(3) Merila za izbor koncesionarja se določijo v javnem razpisu. Kot merilo se lahko določi le ekonomsko najugodnejša ponudba.

1. **člen**

**(postopek izbire koncesionarja)**

(1) Za izbiro koncesionarja se uporabi postopek konkurenčnega dialoga v skladu z določili zakona, ki ureja javno zasebno partnerstvo in smiselni uporabi zakona, ki ureja javno naročanje.

(2) Za vodenje postopka razpisa in oceno prijav in ponudb imenuje župan strokovno komisijo, ki jo sestavljajo predsednik in dva člana. Vsi člani strokovne komisije morajo imeti najmanj visokošolsko izobrazbo in delovne izkušnje z delovnega področja, da omogočajo strokovno presojo vlog.

**XIII. Organ, ki opravi izbor koncesionarja**

1. **člen**

**(organ, ki opravi izbor koncesionarja)**

(1) Koncesionarja izbere mestna uprava z upravno odločbo na podlagi predloga strokovne komisije iz drugega odstavka 22. člena tega odloka.

(2) V postopku izbire koncesionarja imajo vsi kandidati, ki so sodelovali v postopku javnega razpisa, položaj stranke v upravnem postopku.

**XIV. Organ, pooblaščen za sklenitev koncesijske pogodbe**

1. **člen**

**(organ, pooblaščen za sklenitev koncesijske pogodbe)**

Koncesijsko pogodbo v imenu občine sklene župan.

**XV. Druge sestavine potrebne za določitev in izvajanje javne službe**

**1. Prenos koncesije**

1. **člen**

**(prenos koncesije)**

(1) Koncesionar lahko prenese izvajanje javne službe na drugo osebo samo z dovoljenjem koncedenta.

(2) Koncedent lahko v celoti ali delno prenese izvajanje javne službe samo v primerih določenih z zakonom, ki ureja področje gospodarskih javnih služb ali zaradi razlogov, določenih v koncesijski pogodbi, drugače pa samo s soglasjem koncesionarja.

**2. Višja sila**

1. **člen**

**(dolžnosti in pravica koncesionarja)**

(1) Koncesionar mora v okviru objektivnih možnosti izvajati javno službo tudi v nepredvidljivih okoliščinah, nastalih zaradi višje sile.

(3) Zaradi nepredvidljivih okoliščin, ki so nastale zaradi višje sile, lahko koncesijsko razmerje preneha, vendar samo sporazumno med koncedentom in koncesionarjem.

**3. Odgovornost koncesionarja za ravnanje zaposlenih**

1. **člen**

**(odgovornost za škodo)**

Koncesionar je v skladu z zakonom odgovoren za škodo, ki jo pri izvajanju ali v zvezi z izvajanjem javne službe povzročijo pri njem zaposleni ljudje uporabnikom ali drugim osebam.

**4. Začasen prevzem**

1. **člen**

**(začasen prevzem)**

Če koncesionar v primerih, ki so posledica ravnanja pri njem zaposlenih ljudi, ne zagotovi izvajanja javne službe, lahko njeno izvajanje začasno zagotovi koncedent s prevzemom javne službe v režijo ali na drug način, določen v koncesijski pogodbi.

**5. Odgovornost koncedenta za ravnanje koncesionarja**

1. **člen**

**(vrsta odgovornosti)**

Koncedent subsidiarno odgovarja za škodo, ki jo pri izvajanju javne službe povzroči koncesionar uporabnikom ali drugim osebam na območju občine, če ni s koncesijsko pogodbo dogovorjena drugačna odgovornost.

**6. Zavarovanje odgovornosti za škodo**

1. **člen**

**(zavarovanje)**

(1) Koncesionar mora biti ustrezno zavarovan za škodo, ki jo pri izvajanju ali v zvezi z izvajanjem javne službe povzročijo pri njem zaposleni ljudje uporabnikom ali drugim osebam in za škodo, ki nastane zaradi nepravilnega izvajanja javne službe.

(2) Obseg zavarovanja iz prejšnjega odstavka se določi s koncesijsko pogodbo.

**XVI. Končna določba**

1. **člen**

**(začetek veljavnosti)**

Ta odlok se objavi v Uradnem glasilu slovenskih občin in začne veljati osmi dan po objavi.

Številka:

Datum:

Županja

Mag. Romana Lesjak

**Odbor za komunalne zadeve** je obravnaval Odlok o predmetu in pogojih za dodelitev koncesije za opravljanjelokalne gospodarske javne službe rednega in investicijskega vzdrževanja ter novogradnje občinskih javnih cest v Občini Črna na Koroškem

Na odlok je odbor podal naslednje pripombe:

* V 13. členu naj se pravilno navedejo organi občine pristojni za nadzor

**Odgovor:** Pripomba je upoštevana, nadzor opravljata občinska uprava in občinski svet.

* V 22. členu, je navedeno, da se za izbiro koncesionarja uporabi postopek konkurenčnega dialoga. Odbor je mnenja , da gre za zahteven postopek, zato prosi za obrazložitev oz. ali je možnost da se uporabi drug postopek.

**Odgovor:** Zakon o javnozasebnem partnerstvu( Uradni list Rs št 127/06) v prvem odstavku 46. člena določa: » Ne glede na obliko in ureditev postopka javno-zasebnega partnerstva v posebnem zakonu, se lahko za izbiro izvajalca javno-zasebnega partnerstva uporabi za izbiro ekonomsko najugodnejše ponudbe postopek konkurenčnega dialoga”

Konkurenčnik dialog je najprimernejša oblika postopka, ker se v tem postopku lahko s prijavitelji izvede dialog v katerem prijavitelji predstavijo svoj vidik izvajanja javne službe in način zagotavljanja sredstev za izvedbo investicijskih vlaganj. Prijavitelji lahko v dialogu izpostavijo tudi odprta vprašanja na katera je treba odgovoriti pred oddajo končnih ponudb. V praksi smo do sedaj vse koncesije podelili po tem postopku.

* V 29. členu je navedena vrsta odgovornosti – vprašanje je, ali mora biti res koncedent odgovoren za škodo, zakaj ne odgovarja koncesionar?

**Odgovor:** Zakon o gospodarskih javnih službah v 51. členu določa:” Koncesionar je v skladu z zakonom odgovoren za škodo, ki jo pri opravljanju ali v zvezi z opravljanjem javne službe povzročijo pri njem zaposleni ljudje uporabnikom ali drugim osebam”.

V 53. členu pa je določeno: “Koncedent subsidiarno odgovarja za škodo, ki jo pri opravljanju koncesionirane gospodarske javne službe povzroči koncesionar uporabnikom ali drugim osebam, če s koncesijsko pogodbo ni dogovorjena drugačna vrsta odgovornosti.”

Iz navedenega izhaja, da je treba odgovornost iz koncedenta na koncesionarja prenesti s koncesijsko pogodbo. V koncesijski pogodbi bo določba, da bo odgovornost prenešena na koncesionarja.